Nyheden har været længe undervejs, og Dansk Supermarked har været en af frontløberne. Fra på torsdag den 18. juni kan du betale med den mobile overførsel MobilePay i alle 18 Bilka-varehuse i Danmark.

FAKTA MobilePay Fakta om MobilePay: Danske Banks MobilePay benyttes af godt to millioner danskere. Den forventede årlige aktivitet er p.t. 50 mio. betalinger og 12 mia. kr. i omsætning. MobilePay benyttes på stadig flere områder, hvoraf de syv vigtigste er: Mellem private, handel i butikker, kommunale betalinger, betaling gennem andre apps, donationer og handel i webshops. MobilePay fungerer ved hjælp af to typer teknologi: NFC (Near Field Communication) og BLE (Bluetooth Low Energy). Teknologien skaber forbindelsen mellem telefon og kasseterminal. FOLD UD FOLD UD

»Bilka har taget teknologiske syvmileskridt, hvad angår e-handel og omnichannel, hvor webshop smelter sammen med den fysiske butik. Vi anvender infrarød teknologi til at understøtte vores max-2-i-kø-koncept, og alle Bilka-varehuse er udstyret med selvscanningskasser,« siger kædedirektør i Dansk Supermarked, Mark Nielsen.

Den MobilePay-løsning, som nu skal ind i alle de danske Bilkabutikker, er udviklet i et samarbejde mellem Dansk Supermarked og Danske Bank og blev lanceret den 11. marts 2015. Her blev Føtex i Storcenter Nord i Aarhus det første varehus i Danmark, som fik MobilePay ved kassen.

Dansk Supermarked har længe haft målet om, at mobilbetaling skulle udrulles i deres forskellige kæder og butikker, og nu er hele Bilka altså helt med på vognen. Det forventes, at Dansk Supermarkeds øvrige butikker vil følge efter inden længe.

Rema 1000 gjorde det fra den 1. juni muligt at betale med MobilePay i over 100 af kædens butikker. Alle butikker skal have Mobilepay inden sommerferien, ifølge Rema1000.